萬年山
作者：高似孫
朝代：宋

paragraphs: 依松屈曲疑無路，十里廿里香深沍。
殿臺平入蓬萊圖，人煙盡屬天台賦。
山奔萬馬逼人立，泉吼晴雷半天注。
亂峰發地翠參錯，沓嶂參差龍屈怒。
陰磴仍遺前臘雪，陽崖競拔千年樹。
亦容羽客賣丹來，更有神僧飛錫渡。
佛界焚香玉女跪，海舟獻寶胡兒踞。
未午催敲集梵鐘，隨雲共展升堂具。
冥搜窮日不知極，妙盡所歷何容遽。
平生略持山水眼，是處且了林泉素。
揮支公錢極易事，分龐翁榻良難遇。
青山不是世閒無，山若識人人也住。